ToekomsVenster: Die genesing van 'n melaatse man | Maroela Media
Daar kom toe 'n melaatse man na Hom toe wat smekend op sy knieë voor Hom neerval en vir Hom sê: "As U wil, kan U my gesond maak." Jesus het hom jammer gekry, sy hand uitgesteek en hom aangeraak. Hy sê toe vir hom: "Ek wil. Word gesond!" Sy melaatsheid het onmiddellik verdwyn en hy het gesond geword. Jesus het hom dadelik weggestuur, nadat Hy hom ernstig aangespreek 44en vir hom gesê het: "Moet vir niemand iets hiervan vertel nie, maar gaan wys jou vir die priester en bring die offers vir jou reiniging wat Moses voorgeskrywe het. Dit sal vir die mense die bewys wees dat jy rein geword het." Hy het egter gegaan en dit wyd en syd begin verkondig en dit oral geloop en vertel. Daarom kon Jesus nie meer openlik in 'n dorp kom nie en het Hy gewoonlik buite in die oop veld gebly. Tog het die mense van alle kante af na Hom toe gekom. – Markus 1:40-45
Ai, kan jy jouself hierdie toneel voorstel! Die melaatse waag dit in die openbaar. Oral skarrel mense om van hom af weg te kom. Melaatsheid is tog hoogs aansteeklik. Daarby is die man seremonieel onrein. Hy is ongewens, 'n randkarakter, uitgestoot uit die samelewing. Tog besluit hy om dit te waag. Hy neem 'n risiko. "So kan ek nie aangaan nie. Ek gaan Jesus vertrou vir my genesing."
Jesus skarrel nie. Hy wys die man nie tereg nie. "Dis onverantwoordelik om in die openbaar te verskyn. Besef jy dat jy ander mense se lewe en gesondheid in gevaar stel?"
Nee, nie Jesus nie. Hy kry die man innig jammer. "Ek wil," sê Hy. "Word gesond."
Ons dien 'n "Ek wil"-God.
Hy het deernis met mense en hul omstandighede. Hy verstaan hul verleentheid en vernedering. Hy het dit eerstehands ervaar. Hy doen die onverstaanbare. Hy doen wat 'n mens wat sy eie gesondheid ernstig opneem nie doen nie. Hy steek sy hand uit en raak Hom aan.
Merkwaardig, die Jesus van Nasaret.
En jy? As mense dit naby ons waag, onaansienlik, dalk onwelriekend, onaanvaarbaar en besproke deur die samelewing – sal ons ons hande uitsteek en aanraak?
Die man mag nie vertel nie. Jesus vra hom om bepaalde redes om nie nou reeds Jesus se aardse bediening in gevaar te stel nie. "Doen net wat die wet vereis. Dis genoeg. Die nuus sal weldra versprei."
Nou hoe bly 'n mens stil oor so 'n weldaad? Jesus verwag darem die onmoontlike, nie waar nie.
Hoe kan 'n mens stilbly? Don Francisco sing "I've got to tell somebody". Daar is tog nie 'n verbod op vertel nie.
Is jy ook opgewonde oor wat Jesus vir jou gedoen het?
Vir wie het jy al vertel?
Die man se optrede maak dit vir Jesus moeilik. Hy kan nie in die dorp ingaan nie. Soos by ander geleenthede sal mense Hom sommer dadelik tot Koning kroon. Dis nog nie tyd nie. Sy tyd sal aanbreek. Later sal Hy die prys betaal. Die hosannas van mense sal later in "kruisig Hom" verander.